Twee dwelm-skelms vas; polisie bedank gemeenskapTwee van die mees gesoekte dwelmhandelaars van Pretoria is Donderdag in Hazelwood, Pretoria, in hegtenis geneem nadat dagga en gesmokkelde sigarette in hul besit gevind is. Volgens kapt. Colette Weilbach, die polisiewoordvoerder van die Brooklyn-polisiestasie, is die mans onderskeidelik 47 en 53 jaar oud. “Die twee mans is van Soshanguve, noord van Pretoria. Hulle is omstreeks 12:30 in Pinasterstraat aangekeer,” het Weilbach gesê. “Die inwoners van Hazelwood het vir ŉ geruime tyd hul kommer uitgespreek weens ŉ toename in dwelmhandel in die woonbuurt. Die Brooklyn-polisiestasie, in samewerking met ander owerhede, het vir weke lank die gebied dopgehou en inligting versamel voordat die polisie op die mans toegeslaan het.” Die polisie het beslag gelê 126.65 g dagga en bokse gesmokkelde sigarette. Altesaam 39 daggabome is naby die gebied gevind waar die mans handel gedryf het. Die verdagtes gaan na verwagting Vrydag in die Hatfield-gemeenskapshof verskyn op dwelmverwante aanklagte. “Die Brooklyn-polisie wil die inwoners bedank wat die polisie met die ondersoek gehelp het. Resultate is nie altyd vinnig nie, want ŉ saak moet behoorlik ondersoek word om te verseker dat daar genoeg bewyse is om ŉ sterk saak teen die oortreders te maak,” het sy gesê.